Nesnosne gužve koje u ljetnim mjesecima traju na prometnicama u Splitu, pogotovo onima koje vode prema trajektnoj luci, od iduće sezone nastojat će se ublažiti otvaranjem linije gradskog 'mini metroa' od predgrađa Kopilica do samog centra. Kako tportal doznaje, više institucija - od Ministarstva prometa, preko tvrtki iz sustava Hrvatskih željeznica do gradskih službi - užurbano radi kako bi vlakovi na ovoj relaciji počeli prometovati već 1. lipnja 2019. godine

U Kopilici, gdje se već danas nalazi kolodvor nazvan 'Split predgrađe' i koja je u planovima predviđena za mjesto budućeg prometnog čvora s glavnim željezničkim i autobusnim kolodvorom, uredit će se parkiralište za nekoliko stotina automobila i dodatni parking za autobuse, a plan je da se dio vozača i putnika preusmjeri ondje kako bi izbjegli vožnju u zakrčeni centar. Do same luke stizat će vlakom kroz postojeći željeznički tunel, a njegova vožnja trajat će tek nekoliko minuta.

'Da, naša ambicija jest da do idućeg ljeta profunkcionira pruga na potezu od Kopilice do trajektne luke. Na tome radimo zbilja intenzivno i uz podršku svih uključenih institucija, a sve je u skladu sa studijom EBRD-a koja je prošlog tjedna javno prezentirana', potvrdila je Čagalj za tportal.

Na potezu od Kopilice do Gradske luke, na Trgu Hrvatske bratske zajednice, još koncem sedamdesetih izgrađeno je i proširenje pruge predviđeno za postaju metroa, no nije izvjesno da će ono biti u funkciji od idućeg ljeta jer zahtijeva nešto ozbiljniju rekonstrukciju.

Željeznička pruga koja vodi do samog centra grada ukopana je i natkrivena prije četrdesetak godina, uoči održavanja Mediteranskih igara 1979. godine, no od tada se koristi malo ili nikako: za jedan do dva vlaka iz Zagreba i isto toliko lokalnih, koji prometuju do Kaštela. U svim dugoročnim splitskim planovima predviđeno je izmještanje predimenzioniranog željezničkog kolodvora iz centra grada, gdje bi ostala tek jedna 'posljednja' postaja i tako se stvorile pretpostavke za razvoj najvažnijeg i najvrjednijeg gradskog prostora.

Kompletan projekt povezivanja splitskog aerodroma i tridesetak kilometara udaljene trajektne luke, što uključuje izgradnju dvaju kolodvora i velikog prometnog čvora u Kopilici, uz korištenje europskih sredstava po predviđanjima trebao bi biti realiziran u roku od pet godina.